Ouers ry verby ongeluk waarin dogter dood isElzeth Gouws. Foto: Verskaf Annatjie Gouws, Elzeth se tannie, het aan Maroela Media gesê die ongeluk het Vrydag tussen 15:00 en 16:00 plaasgevind. Elzeth was op die R513-pad toe sy vermoedelik reg van voor teen ŉ klein vragmotor gebots het. Elzeth se motor het teen ’n walletjie langs die pad afgerol en op sy dak tot stilstand gekom. Volgens Gouws het Elzeth se ouers, Frikkie en Rina Gouws, kort hierna verby die ongelukstoneel gery op pad na die plaas waarheen hulle twee jaar tevore verhuis het. Hulle was in Pretoria vir die dag. “Hulle het nie gesien dis haar motor nie aangesien die motor op sy dak gelê het,” het Gouws gesê. Frikkie en Rina het toe sowat 5 km van die plaas af ’n oproep ontvang waarin hulle meegedeel is hul dogter het verongeluk. Gouws het gesê haar broer en skoonsuster het onmiddellik teruggery na die toneel. “Ek is self ook uit na die toneel en Elzeth se broer het ook soontoe gekom.” Elzeth is op die ongelukstoneel dood verklaar. Volgens Gouws het Elzeth in Centurion gewoon en by die ooginstituut by Unitas gewerk. “Sy het deeltyds geswot en sou volgende jaar haar honneursgraad in sielkunde gedoen het.” Frikkie is ŉ pensioenaris terwyl Rina as ŉ onderwyser werk. Sy tree einde Augustus af. “Elzeth het baie vir mense omgegee. Sy het altyd probeer help en raad gegee,” het Gouws gesê.